Juuli 2007

Juuli 2007, kroonika

1. juuli

Maailmapanga presidendina alustas tööd Robert Zoellick.
Euroopa Liidu eesistujamaaks sai Portugal.
Venemaal moodustati Kamtšatka oblasti ja Korjaki autonoomse ringkonna liitmise teel Kamtšatka krai.
Ameerika Ühendriikides Maine'i osariigis Kennenbunkportis algas õhtul Ameerika Ühendriikide presidendi George W. Bushi ja Venemaa presidendi Vladimir Putini kohtumine.
Gröönimaa välis- ja rahandusministrina alustas tööd Aleqa Hammond.
Hongkongis vannutas Hiina president Hu Jintao ametisse Donald Tsangi valitsuse.
Iisraelis lahkus ametist president Moshe Katsav. Presidendi kohusetäitjaks vannutati Knesseti esimees Daliyya Itsik.
Iisraelis astus ametist tagasi rahandusminister Avraham Hirchson.
Iisrael alustas seitsmeteistkümne kuu jooksul kinni peetud maksurahade väljamaksmist Palestiina omavalitsusele. Esimese ülekandega said palestiinlased enda käsutusse viissada miljonit Iisraeli seeklit ehk umbes sada seitseteist miljonit USA dollarit.
Ghana pealinnas Accras algas Aafrika Liidu tippkohtumine. Kohtumise keskseks teemaks on arutelud üleaafrikalise valitsuse moodustamise kava üle.
Malis toimus parlamendivalimiste esimene voor. Valimistel osales 33,4 protsenti hääleõiguslikest kodanikest, kõik jagamisele läinud kümme kohta võitis Liit Demokraatia ja Progressi Eest.
Eestis peeti X noorte laulupidu "Ilmapuu".
Eesti pealinnas Tallinnas vahistati Venemaa noorteliikumise Naši liige Marina Poddubnaja, kes üritas pronkssõduri mälestusmärgi endises asukohas Tõnismäel korraldada sanktsioneerimata meeleavaldust. 
Eestis astus ametisse Tartu Ülikooli uus rektor Alar Karis.
Eesti Maaülikooli rektori kohuseid asus täitma senine õppeprorektor Hardi Tullus.

2. juuli

ÜRO Julgeolekunõukogu kinnitas rahvusvahelise kogukonna kõrgema esindajana Bosnias ja Hertsegoviinas ametisse Slovakkia diplomaadi Miroslav Lajcáki.
Prantsusmaa pealinna Pariisi Courbevoie linnaosas leiti oma korteri lähistelt parkimisplatsilt mõrvatuna Tšaadi presidendi Idriss Déby 27-aastane poeg Brahim Déby.
Venemaal astus ametisse Kamtšatka krai kuberner Aleksei Kuzmitski.
Hiina välisminister Yang Jiechi alustas ametlikku visiiti Põhja-Koreas.
Iraagi pealinna Bagdadi lähistel tulistati alla Ameerika Ühendriikide armee AH-64 Apache tüüpi helikopter. Helikopteri pardal viibinud kaks pilooti pääsesid kergete vigastustega.
Iraani pealinnas Teheranis kohtusid Venezuela president Hugo Chávez ja Iraani president Maḩmūd Aḩmadīnezhād. Riigipead avasid ka kahe riigi ühistööna nelja aasta jooksul valmiva naftatöötlemistehase ehituse.
Jeemeni idaosas Maribi vanas templikompleksis toimus autopommi plahvatus. Plahvatuses hukkus üks jeemenlane ja kuus Hispaaniast pärit turisti. Vigastada sai veel seitse inimest.
Eestisse naasis Bosniast ja Hertsegoviinast jalaväekompanii Estguard-3, lõpetades sellega Eesti kaitseväe üksteist aastat kestnud rahutagamismissiooni selles riigis.
Eesti välisminister Urmas Paet kinnitas ligi 1,9 miljoni Eesti krooni eraldamise Gruusia, Moldova ja Ukraina ülikoolide kaasamiseks siirdeuuringute võrgustikku. Rahaga kaetakse nende ülikoolide osalemiskulud Tartu Ülikooli Euroopa kolledži kolmeaastases projektis.
Eesti ärimehe Heiti Häälega seotud valdusfirma Alexela Logistics omandas sajaprotsendilise osaluse kütusefirmas Sillamäe Oil Terminal.

3. juuli

Hollandis Haagis osales esmakordselt ÜRO Sierra Leone sõjakuritegude eritribunali istungil Libeeria ekspresident Charles Ghankay Taylor, kes seni oli protsessi boikoteerinud.
Läti pealinnas Riias kohtusid Eesti president Toomas Hendrik Ilves, Leedu president Valdas Adamkus ja Läti president Vaira Vīķe-Freiberga. Kohtumise raames keskenduti Balti riikide suhetele Venemaaga ja energiajulgeoleku küsimustele. Pärast kohtumist osalesid presidendid kolmekeelse veebisõnastiku esitlusel, võtsid vastu Läti Teaduste Akadeemia Cicero-auhinnad ja osalesid koos Läti tulevase presidendi Valdis Zatlersiga pidulikul lõunasöögil Jūrmalas.
Prantsusmaal võitis peaminister François Filloni valitsus häältega 321:224 usaldushääletuse parlamendi alamkojas.
Saksamaal Mecklenburg-Vorpommerni liidumaal Melchini linnas toimus raudteeülesõidul turismibussi ja reisirongi kokkupõrge. Hukkus üks ja vigastada sai kaksteist inimest, neist kuus raskelt.
Venemaal Nižni Novgorodis toimus endise peaministri Mihhail Kasjanovi toetajate koosolek, millel tehti otsus asutada uus partei esialgse nimega Rahvas demokraatia ja õigluse eest. Ühtlasi kinnitas Kasjanov ise, et lahkub opositsiooniliste poliitiliste jõudude ühendusest Teistsugune Venemaa.
Iraagi pealinna Bagdadi peamiselt šiiitidega asustatud Shaabi linnaosas plahvatas turu juures autopomm. Rünnakus hukkus kaheksateist ja sai vigastada kolmkümmend viis inimest.
Jaapani kaitseminister Fumio Kyuma teatas oma tagasiastumisest. Ministri tagasiastumise tingis avalikkuse pahameele põhjustanud märkus, mille kohaselt olid tuumarünnakud Jaapani linnadele Hiroshimale ja Nagasakile 1945. aastal sõja lõpetamiseks paratamatud.
Põhja-Korea pealinnas P'yŏngyangis kohtusid Hiina välisminister Yang Jiechi ja Põhja-Korea riigikaitsekomisjoni esimees Kim Chŏng-il. 
Eesti pealinnas Tallinnas Kaitseväe kalmistul toimus kell 11 Tõnismäelt pronkssõduri endisest asukohast välja kaevatud Punaarmee kaheksa võitleja ümbermatmistseremoonia. Üritusel osalesid kaitseminister Jaak Aaviksoo, rahvastikuminister Urve Palo, Riigikogu riigikaitsekomisjoni esimees Mati Raidma, arvukate organisatsioonide ja välisriikide saatkondade esindajad. Palvuse pidasid Eesti kaitseväe kaplanid Taavi Laanepere ja Aivar Sarapik.
Eesti pealinnas Tallinnas Kaitseväe kalmistul toimus kell 14 õigeusu jumalateenistus Tõnismäelt pronkssõduri endisest asukohast välja kaevatud Punaarmee kaheksa võitleja mälestuseks, mille viis läbi Moskva Patriarhaadi Eesti Õigeusu Kiriku metropoliit Kornelius. Teenistusel osales teiste seas Venemaa suursaadik Nikolai Uspenski ja Punaarmees võidelnud sõjaveteranide esindajad.
Eestis Tartu Ülikoolis andis senine rektori kohusetäitja Tõnu Lehtsaar ülikooli varad ja asjaajamise üle uuele rektorile Alar Karisele.

4. juuli

Rahvusvaheline Olümpiakomitee valis Guatemalas peetud koosolekul 2014. aasta taliolümpiamängude toimumise kohaks Venemaa linna Sotši. 
Gruusia idaosas toimus kohaliku aja järgi kell 22.35 ulatuslik elektrikatkestus, mis jättis vooluta umbes kaks ja pool miljonit elanikku. 
Leedu parlament ratifitseeris kolmepoolse lepingu Eesti ja Lätiga Baltimaade õhuruumi jälgimis- ja kontrollsüsteemi laiendamise kohta ning kolme valitsuse protokolli õhuruumi juhtimis- ja kontrollkeskuse ühise juhtimise kohta.
Prantsusmaal võitis peaminister François Filloni valitsus häältega 195:125 usaldushääletuse parlamendi ülemkojas.
Venemaal Pihkva oblastis Lämmijärve lähistel kukkus alla Vene piirivalve helikopter Mi-8. Seitsmest helikopteri pardal viibinud isikust sai surma meeskonna komandör; teine piloot sai vigastada, ülejäänud inimesed pääsesid vigastusteta.
Brasiilia tervishoiuministeerium ja ravimifirma Abbott Laboratories saavutasid kokkuleppe, mille kohaselt nõustus viimane alandama Brasiiliale tarnitava HI-viiruse inhibiitori Kaletra hinda kolmkümmend protsenti.
Mehhikos Puebla osariigis jäi varahommikul mudalaviini alla reisijaid vedanud buss. Tõenäoliselt hukkus vähemalt nelikümmend bussis viibinud inimest.
Afganistanis Kandahāri provintsis toimunud teeäärse pommi plahvatuses hukkus kuus Kanada sõdurit ja nende kohalikku päritolu tõlk. 
Hiinas Liaoningi provintsis Tianshifu linnas toimus karaokebaaris plahvatus. Hukkus kakskümmend viis ja sai vigastada kolmkümmend kolm inimest.
Iisraeli peaminister Ehud Olmert viis sisse muudatused valitsuse koosseisus. Uueks rahandusministriks nimetati Roni Bar-On ja siseministriks Me'ir Shitrit.
Jaapanis astus ametisse kaitseminister Yuriko Koike, kellest sai esimene naiskaitseminister riigi ajaloos.
Palestiinas Gaza tsoonis andsid islamivõitlejad varahommikul islamiliikumise Ḩamās esindajatele üle nende poolt 12. märtsil röövitud BBC ajakirjaniku Alan Johnstoni.
Eesti kaitseminister Jaak Aaviksoo alustas kahepäevast ametlikku visiiti Rumeenias. 
Eestis Tapal kaitseväe väljaõppekeskuses toimus 23. juunil Afganistanis langenud kaitseväelaste Jako Karuksi ja Kalle Torni ärasaatmistseremoonia. Tseremoonial osalesid president Toomas Hendrik Ilves, Riigikogu esimees Ene Ergma, peaminister Andrus Ansip ja kaitseväe juhataja Ants Laaneots. Pärast tseremooniat maeti Torn Mõisaküla kalmistule Viljandimaal ja Karuks Tõrma kalmistule Lääne-Virumaal.
Eesti pealinna Tallinna Lauluväljakul algas viis päeva kestev festival Õllesummer.

5. juuli

Suurbritannia pealinnas Londonis toimunud oksjonil müüdi kaheksateist miljoni Suurbritannia naelsterlingi eest Itaalia kunstniku Raffaeli maalitud Lorenzo de' Medici portree 16. sajandist.
Türgi ülemkohus tunnistas seaduslikuks parlamendi poolt vastu võetud seadusemuudatused, millega anti presidendi otsevalimise õigus rahvale. President Ahmet Necdet Sezer oli varem mainitud seadusemuudatused vetostanud.
Venemaa president Vladimir Putin esitas Viktor Išajevi kandidatuuri Habarovski krai kuberneri ametikohale ja Dmitri Zelenini kandidatuuri Tveri oblasti kuberneri ametikohale.
Colombia linnades toimusid sadade tuhandete osavõtjatega meeleavaldused, kus protesteeriti nelikümmend neli aastat riigis kestnud relvakonfliktide ja inimeste röövimise vastu vasakpoolse relvarühmituse FARC poolt.
Mehhiko loodeosas Sinaloa osariigis Culiacani lennuväljal sõitis rehvi purunemise tõttu maandumisrajalt välja maanteele transpordilennuk, põrgates seal kokku mitme autoga. Hukkusid kõik lennukis viibinud kolm meeskonnaliiget; lisaks said lennuväljal surma kaks sõdurit ja neli tsiviilisikut.
Iraagi pealinna Bagdadi peamiselt šiiitidega asustatud lõunaosas õhkis õhtul enesetaputerrorist autopommi fotosalongi ees, kuhu oli kogunenud pilti tegema pulmaliste seltskond. Hukkus seitseteist ja sai vigastada kakskümmend seitse inimest.
Eesti valitsus eraldas siseministeeriumile aprillirahutuste käigus tekitatud kahjude hüvitamiseks ligi kolmkümmend üks miljonit Eesti krooni.
Eesti valitsus kinnitas kultuuriministeeriumi muudetud põhimääruse, millega nähakse ette kultuurilise mitmekesisuse ja välissuhetega tegeleva asekantsleri ametikoha loomine ministeeriumis.
Eestisse saabus kahepäevasele visiidile Ameerika Ühendriikide Kongressi delegatsioon. Delegatsiooni liikmed kohtusid president Toomas Hendrik Ilvese, peaminister Andrus Ansipi ning majandus- ja kommunikatsiooniminister Juhan Partsiga. 
Eesti kaitseminister Jaak Aaviksoo jätkas ametlikku visiiti Rumeenias, kohtudes Rumeenia kaitseministri Teodor Viorel Meleşcanuga. Kohtumisel arutati küberkaitse ja Baltimaade õhuraami kaitse küsimusi.
Eestis Viljandimaal Pilistveres algas neli päeva kestev Eesti Evangeelse Luterliku Kiriku laste- ja noortetöö ühenduse korraldatud noortefestival Second Hand.

6. juuli

Bosnia ja Hertsegoviina presidentuuri esimeheks sai Željko Komšić.
Leedu pealinnas Vilniuses toimus Eesti, Läti ja Leedu valitsusjuhtide kohtumine, kus keskseks teemaks on energeetika-alane koostöö. Eestit esindas kohtumisel peaminister Andrus Ansip. Kohtumisel osalema pidanud Poola peaminister Jarosław Kaczyński jättis tulemata väidetavalt siseriiklike probleemide tõttu.
Venemaa president Vladimir Putin nimetas Valeri Serdjukovi Leningradi oblasti kuberneri kandidaadiks ja Viktor Tolokonski Novosibirski oblasti kuberneri kandidaadiks.
Colombias vahistati uuesti riikliku julgeolekuteenistuse endine ülem Jorge Noguera, keda kahtlustatakse koostöös parempoolsete ebaseaduslike relvarühmitustega. Noguera vahistati sama süüdistuse alusel juba veebruaris, kuid vabastati märtsis vigase vahistamismääruse tõttu.
Venezuela uueks kaitseministriks nimetati kindral Gustavo Rangel Briceño.
Eestis jätkus Ameerika Ühendriikide Kongressi delegatsiooni visiit. Delegatsiooni liikmed kohtusid kaitseminister Jaak Aaviksoo ja välisminister Urmas Paetiga.

7. juuli

Paavst Benedictus XVI avaldas motu proprio dekreedi "Summorum Pontificum", millega andis kõigile preestritele õiguse pühitseda missat vastavalt 1962. aasta missaraamatule ning soovitas piiskoppidel ja preestritel vastu tulla usklike soovidele vanema liturgilise vormi kasutamiseks.
Portugali pealinnas Lissabonis toimunud üritusel tehti teatavaks Šveitsi sihtasutuse The New Open World Corporation korraldatud interneti- ja telefonihääletuse teel valitud seitse uut maailmaimet: Suur Hiina müür, muistne Machu Picchu linn Peruus, Kristus Lunastaja kuju Brasiilias Rio de Janeiros, Rooma Colosseum, muistne Petra linn Jordaanias, maiade Chichen Itza linna varemed Mehhikos ja Tadž Mahali mausoleum Indias.
Tšehhis lõppes Karlovy Vary 42. rahvusvaheline filmifestival. Ilmar Raagi lavastatud Eesti film "Klass" võitis festivalil kaks prominentset auhinda – Euroopa kinoomanike peaauhinna Europa Cinemas Label ja võistlusprogrammi "East of the West" žürii eripreemia.
Venemaa pealinnas Moskvas toimus opositsiooniliste poliitiliste jõudude ühenduse Teistsugune Venemaa korraldatud samanimeline konverents. Konverentsil otsustati, et opositsiooni ühiskandidaat 2008. aasta presidendivalimisteks selgitatakse välja eelvoorudega.
Venemaa pealinna Moskva kesklinnas Tveri tänava maja number 4 juures peksti kohaliku aja järgi kell 13.20 julmalt läbi tuntud teatrilavastaja Roman Viktjuk, kes sai rünnaku tagajärjel raske koljutrauma.
Iraagi põhjaosas Tuz Khormato linnas õhkis enesetaputerrorist linna turul lõhkeainega täidetud veoauto. Rünnakus hukkus 115 ja sai vigastada umbes 240 inimest.
Nepali pealinnas Katmandus puhkesid kuningas Gyanendra sünnipäeval kokkupõrked monarhistide ja kommunistide vahel. Palee lähistel opositsiooni meeleavaldusele järgnenud rüseluses sai vigastada üheksa inimest, teiste seas ka kaks politseinikku.
Eestis alustas tööd uus telekanal Seitse. Esialgu hakati kanalit edastama kaabeltelevisioonifirmade STV, Telset ja Elion võrkudes.

8. juuli

ÜRO kultuuriorganisatsioon UNESCO kritiseeris eelmisel päeval Lissabonis teatavaks tehtud seitset uut maailmaimet. UNESCO pressiesindajate Sue Williamsi ja Christian Manharti sõnul ei olnud ainult seitsme objekti esiletõstmine maailma märkimisväärsete kultuurimälestiste hulga juures piisav ega õigustatud.
Albaania parlamendis kukkus läbi presidendivalimiste esimene voor, sest valitsuskoalitsiooni kandidaat Bamir Topi ei kogunud võitmiseks vajalikku häälteenamust.
Lätis astus ametisse riigi uus president Valdis Zatlers.
Ameerika Ühendriikides Seattle'is esitles lennukitootja Boeing oma uut reisilennukit Boeing 787 Dreamliner. Uue lennukimudeli esimene katselend on kavandatud septembrisse. Väidetavalt on tegu maailma kõige keskkonnasõbralikuma lennukiga.
Iisraelis kiitis peaminister Ehud Olmerti valitsus heaks kava, mis näeb ette hea tahte märgina kahesaja viiekümne Palestiina vangi vabastamise. Vabastatavad vangid valitakse välja mõõduka poliitilise liikumise Al-Fatahiga seotud isikute hulgast.
India ja Bangladeshi vahel taastati nelikümmend kaks aastat tagasi katkenud rongiühendus. Esimene rong väljus Kolkatast varahommikul ja jõudis Dhakasse kahetunnise hilinemisega kohaliku aja järgi pärast kella kuut õhtul.
Iraagi pealinnast Bagdadist lõuna pool Haswa linna lähistel kihutas enesetaputerrorist lõhkeainega täidetud veoautoga sisse armee veokile. Rünnakus hukkus kakskümmend kolm samal päeval tegevteenistusse värvatud noormeest; veel kakskümmend seitse noorsõdurit said haavata.
Poola president Lech Kaczyński vabastas ametist spordiminister Tomasz Lipieci. 
Eesti president Toomas Hendrik Ilves koos abikaasa Evelin Ilvesega alustas neli päeva kestvat riigivisiiti Hispaanias. Neid saadab kahekümne viie liikmeline Eesti äridelegatsioon.

9. juuli

Austria pealinnas Viinis toimunud Rahvusvahelise Aatomienergiaagentuuri juhatuse koosolekul kiideti heaks agentuuri inspektorite tagasipöördumine Põhja-Koreasse, et alustada Nyŏngbyŏni aatomielektrijaama sulgemist.
Hollandis Haagis ÜRO Endise Jugoslaavia Rahvusvahelises Kriminaaltribunalis algas kohtuprotsess Bosnia ja Hertsegoviina muslimite armee endise staabiülema Rasim Delići üle.
Itaalia peaminister Romano Prodi saabus ametlikule visiidile Iisraeli. Esimesena kohtus ta Jeruusalemmas Iisraeli opositsiooniliidri Benjamin Netanyahuga.
Poolas vabastas peaminister Jarosław Kaczyński ametist oma asetäitja Andrzej Lepperi, süüdistades viimase erakonda korruptsioonis.
Suurbritannia pealinnas Londonis mõistis Woolwichi kroonikohus süüdi kolm meest, kes valmistasid ette enesetapurünnakuid Londoni ühistranspordivõrgule 21. juulil 2005. 
Venemaal kinnitas Habarovski krai duuma häältega 24:2 kuberneriks Viktor Išajevi.
Venemaal kinnitas Leningradi oblasti seadusandlik kogu häältega 38:1 oblasti kuberneriks Valeri Serdjukovi.
Argentina pealinna Buenos Airest tabas linna teadaoleva ajaloo kestel teist korda lumesadu. Viimati sadas Buenos Aireses lund kaheksakümmend üheksa aastat varem.
Indoneesia prokurörid esitasid süüdistuse riigi endisele presidendile Suhartole, et selgitada välja tema valitsusajal 440 miljoni USA dollari ulatuses kaduma läinud riigi raha saatus.
Eesti president Toomas Hendrik Ilves kohtus Hispaania-visiidi raames kuningas Juan Carlos I. Kohtumise keskseks teemaks kujunes küberkaitse keskuse kavandatav rajamine Eestisse.

10. juuli

Euroopa Liidu rahandusministrid kiitsid heaks Küprose ja Malta liitumise eurotsooniga 1. jaanuarist 2008.
Euroopa Liidu majandus- ja rahandusministrid jõudsid kokkuleppele Prantsusmaa sotsialisti Dominique Strauss-Kahni kandidatuuri esitamises Rahvusvahelise Valuutafondi tegevdirektori ametikohale. Ainsana hääletas Strauss-Kahni kandidatuuri vastu Suurbritannia.
Euroopa Parlament kiitis heaks eelnõu, millega keelati kõigi elavhõbedat sisaldavate mõõteseadmete müük Euroopa Liidu territooriumil. 
Itaalias Calabria maakonnas vahistas politsei kuuskümmend isikut, keda kahtlustati seotuses maffiarühmitusega 'Ndrangheta.
Venemaa Föderatsiooni koosseisu kuuluva Burjaatia Vabariigi presidendina astus ametisse Vjatšeslav Nagovitsõn.
Ameerika Ühendriikides Florida osariigis Orlando äärelinnas Sanfordis kukkus alla kahemootoriline Cessna 310 väikelennuk. Lennuk purustas kaks maja. Hukkusid kaks lennukis viibinud inimest ja kolm ühe maja elanikku.
Kuuba pealinnas Havannas algas Ladina-Ameerika Piiskoppide Konverentsi neli päeva kestev koosolek. 
Hiinas hukati riikliku toidu ja ravimite administratsiooni endine juht Zheng Xiaoyu. Ta mõisteti mais 2007 süüdi korruptsioonis, mille tulemusel oli Hiina turule lubatud mürgiseid toiduaineid.
Saalomoni Saarte riigiprokuröriks nimetati Austraalias laste seksuaalse ahistamise eest tagaotsitav Julian Moti.
Eesti Ida-Virumaal Jõhvi vallas Linna külas põrkasid kella 8.50 ajal kokku kaubarong ja veoauto Scania. Õnnetuse käigus sõitis teelt välja vedur ja kahjustada sai umbes kolmsada meetrit raudteed.

11. juuli

Küprosel lahkusid valitsusest erakonna AKEL liikmed, teiste seas ka välisminister Giórgos Lillíkas ja siseminister Neoklis Silikiotis.
Ameerika Ühendriikide kinodes esilinastus film "Harry Potter and the Order of the Phoenix".
Tšiili kohtunik Orlando Alvarez otsustas, et Peruu ekspresidenti Alberto Fujimorit ei tohi Peruu võimudele välja anda, sest viimased ei ole esitanud piisavalt tõendusmaterjali tema seotuse kohta korruptsiooni ja inimõiguste rikkumistega.
Filipiinide lõunaosas Basilani saarel toimunud islamistlike mässuliste ja sõdurite kokkupõrkes sai surma neliteist ja haavata üheksa Filipiinide merejalaväelast. Hukkunutest kümme olid langenud mässuliste kätte vangi ja hukati pea maharaiumise läbi.
Liibüa ülemkohus kinnitas viiele Bulgaariast pärit meditsiiniõele ja ühele Palestiinast pärit arstile madalama astme kohtus määratud surmanuhtluse. Meedikud mõisteti süüdi Liibüa laste nakatamises HI-viirusega.
Eestisse saabus ametlikule kahepäevasele visiidile Saksamaa välisminister Frank-Walter Steinmeier. Visiidi raames kohtus Steinmeier president Toomas Hendrik Ilvese, peaminister Andrus Ansipiga ja välisminister Urmas Paetiga.

12. juuli

Kreekas Skiathose saarel puhkes kohaliku aja järgi kell 6.30 ulatuslik metsatulekahju, mis tõi kaasa sadade turistide evakueerimise populaarsest puhkusepiirkonnast.
Šveitsi keskosas Alpides Jungfrau mäe põhjaküljel hukkus kohaliku aja järgi kella 10 paiku lumelaviinis kuus sõdurit. Veel samal õppusel viibinud kaheksa sõdurit pääsesid vigastusteta.
Venemaal rahuldas Peterburi linnakohus prokuratuuri taotluse sulgeda kohalik saientoloogia keskus, sest keskuse tegevus ei vastanud selle põhikirjalistele eesmärkidele.
Venemaal kinnitas Novosibirski oblasti nõukogu erakorralisel istungil häältega 74:3 oblasti kuberneriks uueks ametiajaks Viktor Tolokonski.
Brasiilia föderaalkohtunik andis välja määruse Venemaa ettevõtja Boriss Berezovski vahistamiseks. Berezovskit kahtlustatakse São Paulo jalgpalliklubi kasutamises rahapesu eesmärkidel.
Jaapanis algas parlamendi ülemkoja valimiste ametlik kampaania. 
Lõuna-Koreast asus teele esimene laev, mille pardal oli kuus tuhat kakssada tonni naftat humanitaarabina Põhja-Koreale.
Sri Lanka armee vallutas Thoppigala provintsis mässulise relvarühmituse Tamili Tiigrid viimase tugipunkti riigi idaosas, saavutades esmakordselt viimase neljateistkümne aasta jooksul kontrolli mässulise provintsi üle.
Libeeria valitsus esitas parlamendile seaduseelnõu, mille vastuvõtmine võimaldaks rekvireerida sõjakuritegudes süüdistatava ekspresidendi Charles Ghankay Taylori, tema perekonnaliikmete, sugulaste ja lähikondlaste vara.
Somaalia kodusõda: Somaalia pealinnas Muqdishos tulistati mürskudega presidendipaleed, keskturgu ja tulevaste rahukõneluste toimumispaika. Rünnakutes hukkus kaks inimest, kelle elumaja üks mürskudest tabas. Rünnakute eest keegi vastutust ei võtnud.
Eestisse saabus oma esimesele välisvisiidile presidendina Läti riigipea Valdis Zatlers. Ta kohtus president Toomas Hendrik Ilvese, peaminister Andrus Ansipi ja välisminister Urmas Paetiga.

13. juuli

Rahvusvaheline Aatomienergiaagentuur ja Iraan jõudsid kokkuleppele uute inspektsioonide korraldamises Iraani tuumarajatistesse. Kokkuleppe kohaselt lubab Iraan inspektorid Araki raskevee tehasesse ja Natanzi uraani rikastamise tehasesse.
Venemaa president Vladimir Putin allkirjastas määruse, millega peatati Venemaa osalemine Euroopa tavarelvastuse piiramise lepingus. Määrus jõustub sada viiskümmend päeva pärast teiste osapoolte teavitamist Venemaa välisministeeriumi poolt.
Venemaa Olümpiakomitee esimees Leonid Tjagatšev pakkus välja president Vladimir Putini kandidatuuri 2014. aasta taliolümpiamängude korralduskomitee esimehe ametikohale.
Ameerika Ühendriikides Chicagos mõistis kohus kolmes pettusejuhtumis ja õigusemõistmise takistamises süüdi Suurbritannia meediamagnaadi Conrad Blacki. 
Ameerika Ühendriikides Florida osariigis Miamis algas kahepäevane kõrgetasemeline kliimakonverents. Konverentsil allkirjastas Florida kuberner Charlie Crist uued seadused, mis kehtestavad senisest rangemad piirangud õhku paisatavale saasteainete hulgale. Konverentsil esines ka California osariigi kuberner Arnold Schwarzenegger.
Brasiilias Rio de Janeiro Maracana staadionil algasid viieteistkümnendad Pan-Ameerika mängud. Mängud avas Brasiilia president Luís Inácio Lula da Silva.
Eesti suursaadik Prantsusmaal Margus Rava ja Gaboni suursaadik Prantsusmaal Jean-Marie Adze allkirjastasid Pariisis ühiskommünikee, millega sõlmiti Eesti ja Gaboni vahel diplomaatilised suhted.
Eesti Politsei omandas firmalt Bell-Marine ilmastikukindla kaatri Bella 572c, mis anti veepolitsei käsutusse Tallinna lahel patrullreidide korraldamiseks.
Eestis Tartus avati Tartu Hansapäevad 2007.
Eestis Ruhnu saarel taasavati Ringsu sadam.

14. juuli

Prantsusmaa pealinnas Pariisis toimus rahvuspüha sõjaväeparaad, kus esmakordselt osalesid sõdurid kõigist Euroopa Liidu liikmesriikidest. Eestit esindas paraadil kuusteist kaitseväelast, nende seas ka 12-liikmeline Kaitseväe Ühendatud Õppeasutuste delegatsioon. Paraadi vastuvõtjate hulgas viibis Eesti kaitseväe juhataja Ants Laaneots.
Ameerika Ühendriikides Los Angeleses jõudsid roomakatoliku kiriku Los Angelese peapiiskopkonna ja katoliku preestrite poolt väidetavalt seksuaalselt ahistatud katoliiklaste advokaadid kohtuvälise kokkuleppeni, mille kohaselt tasub piiskopkond preestrite ohvritele kuussada kuuskümmend miljonit USA dollarit kahjutasu. 
Austraalia suurima linna Sydney lääneosas ründas endine telekommunikatsioonifirma Telstra töötaja John Robert Patterson röövitud soomukiga mobiilsidemaste ja purustas neist kuus. Politseil õnnestus hullunud mees peatada pipragaasi abil kui ta üritas purustada seitsmendat masti.
Jaapani edelaosa tabas võimas orkaan Man-yi. Peamiselt sai kahjustada Kyūshū saar. Orkaan põhjustas elektrikatkestusi, hukkus üks ja sai vigastada viiskümmend kaheksa inimest.
Palestiinas astus ametist tagasi peaminister Salam Fayyad, kuid sai kohe ülesandeks moodustada uus valitsus.
Põhja-Korea võimud teatasid, et on sulgenud Nyŏngbyŏni aatomielektrijaama reaktori.
Tansaanias algas üleriigiline kampaania eesmärgiga mõjutada elanikkonda vabatahtlikult ennast testima HI-viiruse ja AIDSi osas. Kampaania algas president Jakaya Kikwete ja opositsioonijuhtide avaliku testimisega riigi suurimas linnas Dar es Salaamis.
Eesti pealinnas Tallinnas pronkssõduri monumendi endises asukohas Tõnismäel pidas politsei kinni Venemaa poliitilise noorteliikumise Naši liikme Artjom Kobzevi, kes üritas seal läbi viia sanktsioneerimata meeleavaldust. Hiljem samal päeval saadeti turistiviisaga Eestisse saabunud mees riigist välja.

15. juuli

Belgia kuningas Albert II tegi ettepaneku valitsuse moodustamiseks erakonna Christen-Democratisch en Vlaams liikmele, senisele Flandria peaministrile Yves Leterme'ile.
Filipiinidel jõustus uus terrorismivastase võitluse seadus, ametliku nimega inimjulgeoleku akt, mis andis õiguskaitseorganitele õiguse terrorismis kahtlustatavaid isikuid kinni pidada kuni kolm päeva ilma süüdistust esitamata, kuulata pealt telefonikõnesid ja rekvireerida kahtlusaluste vara.
Iisraelis vannutati ametisse president Shimon Peres.
Somaalia kodusõda: Somaalia pealinnas Muqdishos toimus rahvusliku leppimise konverents, millel osales umbes tuhatkond hõimuvanemat kõikjalt üle Somaalia. 
Tšiili pealinnas Santiagos Suurbritannia suursaatkonna lähedal plahvatas kella 22 paiku pomm. Hooned said väiksemaid kahjustusi. 
Eestis selgusid südaööl XXI Pärnu filmifestivali võitjad. Esikoha pälvis Poola režissööri Wojciech Kasperski film "Seemned"; parimaks Eesti filmiks tunnistati Andres Maimiku ja Jaak Kilmi lavastatud "Müümise kunst".

16. juuli

Rahvusvahelise Aatomienergiaagentuuri inspektorid kinnitasid Põhja-Koreas asuva Nyŏngbyŏni aatomielektrijaama reaktori sulgemist, millest Põhja-Korea võimud olid teatanud kaks päeva varem.
Küprosel vannutati ametisse siseminister Christos Patsalidis ja välisminister Erato Kozakou-Marcoullis.
Moldova uueks kaitseministriks nimetati Vitalie Vrabie.
Suurbritannia saatis riigist välja neli Venemaa diplomaati ja külmutas viisakõnelused Venemaaga. Vastavad otsused langetati pärast Venemaa keeldumist anda välja Aleksandr Litvinenko mõrvamises kahtlustatud Andrei Lugovoi.
Ukrainas Lvivi linna lähistel sõitis hilisõhtul teelt välja Kasahstanist Poolasse teel olnud kaubarong. 15 vagunit 58 tsisternvagunist läks ümber. Õnnetuse tõttu toimunud kollase fosforgaasi lekkes sai kannatada umbes kakssada inimest; sajad inimesed evakueeriti piirkonnast.
Ameerika Ühendriikide pealinnas Washingtonis kohtusid Ameerika Ühendriikide president George W. Bush ja Poola president Lech Kaczyński. Kohtumisel lepiti kokku Ühendriikide raketitõrjekilbi rajamises Poola territooriumile vaatamata Venemaa vastuseisule.
Argentinas astus seoses tema suhtes algatatud uurimisega ametist tagasi majandusminister Felica Miceli. Uurimine puudutas eelmisel kuul tema büroo vannitoast leitud kuuekümne tuhande USA dollari päritolu. 
Bangladeshi pealinnas Dhakas vahistas politsei riigi endise peaministri Sheikh Hasina, kellele esitati ametlik süüdistus ärimehelt raha väljapressimises.
Iraagi põhjaosas Kirkūki linnas plahvatas kolm autopommi. Rünnakud toimusid Kurdistani Patriootliku Liidu peakorteri, bussijaama ja kohaliku politseijaoskonna juures; nendes hukkus kaheksakümmend kuus ja sai vigastada umbes sada kaheksakümmend inimest.
Jaapanis Niigata ja Kashiwazaki piirkonnas oli kell 10.13 kohaliku aja järgi 6,8-magnituudine maavärin epitsentriga Jaapani merel. Kaks naist sai surma ja vähemalt kolmsada kakskümmend inimest vigastada. Palju maju purunes, umbes kolmkümmend viis tuhat majapidamist jäi vee ja gaasita. Niigatas jäi ka kakskümmend seitse tuhat majapidamist elektrita ja seal anti tsunamihoiatus, mis hiljem tühistati. Kashiwazaki aatomielektrijaamas oli tulekahju. 
Eestisse saabus hommikul kahepäevasele visiidile NATO Sõjalise Komitee esimees kindral Raymond Henault.

17. juuli

Antigua ja Barbuda kindralkubernerina asus ametisse Louise Lake-Tack.
TAM Airlinesi lend 3054: Brasiilias São Paulo Congonhase lennuväljal sõitis maandumisrajalt välja maanteele ja seejärel laohoonesse lennukompaniile TAM Linhas Aéreas kuulunud reisilennuk Airbus A320. Kokkupõrke tagajärjel lennuk plahvatas; hukkusid kõik pardal viibinud sada kaheksakümmend üks reisijat ja kuus meeskonnaliiget. Koos maapinnal hukkunutega sai Lõuna-Ameerika seni suurimas lennuõnnetuses surma umbes kakssada inimest.
Liibüa kõrgeim kohtukolleegium tühistas viiele Bulgaaria päritolu meditsiiniõele ja ühele Palestiina päritolu arstile määratud surmanuhtluse ning asendas selle eluaegse vanglakaristusega. Meedikuid süüdistati Liibüa laste nakatamises HI-viirusega.

18. juuli

Bulgaaria parlament kinnitas häältega 157:57 ametisse riigi uue keskkonna- ja energeetikaministri Petar Dimitrovi ning uue justiitsministri Miglena Tatševa.
Ameerika Ühendriikides New Yorgi kesklinnas keskraudteejaama juures plahvatas kohaliku aja järgi kell 18 aurutoru. Õnnetuses sai vigastada nelikümmend neli inimest; üks inimene suri ehmatusest saadud südamerabandusse.
Ameerika Ühendriikide Kongressi Senatis kukkus läbi Demokraatliku Partei senaatorite esitatud seaduseelnõu, mis nägi ette Ühendriikide vägede väljatoomise Iraagist 2008. aasta aprilli lõpuks.
Hiina pealinnas Pekingis algasid kuuepoolsed läbirääkimised Põhja-Korea tuumaprogrammi piiramise teise faasi elluviimiseks. Kõnelustel osalesid Hiina, Põhja-Korea, Lõuna-Korea, Jaapani, Venemaa ja Ameerika Ühendriikide esindajad.
Tai ajutine seadusandlik kogu tühistas seni riigis kehtinud uute parteide moodustamise keelu.

19. juuli

Bulgaaria esitas Liibüale ametliku taotluse 17. juulil eluks ajaks vangi mõistetud kuue meditsiinitöötaja välja andmiseks vastavalt 1980. aastal kahe riigi vahel sõlmitud vangide vahetuse leppele.
Bulgaaria lähiajaloo uurimisega tegelev komisjon teatas, et president Georgi Pǎrvanov oli kommunistliku režiimi ajal julgeolekuteenistuse agent. President ise oli kuni komisjoni vastava avalduseni kõiki taolisi süüdistusi eitanud.
Mägi-Karabahhi Vabariigis toimusid presidendivalimised. 85 protsendi valijate toetusel valiti uueks riigipeaks endine julgeolekuülem Bako Sahakjan. Kokku osales valimistel 77 protsenti hääleõiguslikust elanikkonnast.
Indias toimusid presidendivalimised. 638 116 valijamehe häältega võitis valimised Pratibha Patil, tema vastaskandidaat Bhairon Singh Shekhawat kogus 331 306 valijamehe toetuse. Patil astus ametisse 25. juulil ja temast sai riigi esimene naispresident.
ÜRO juures tegutsev Sierra Leone sõjakuritegude tribunal langetas esimesed süüdimõistvad kohtuotsused. Endised relvaüksuste juhid Alex Tamba Brima ja Santigie Borbor Kanu mõisteti viiekümneks aastaks vangi, Brima Kamara aga neljakümne viieks aastaks. Kõik kolm tunnistati süüdi mõrvade, vägistamiste ja tsiviilisikute invaliidistamise organiseerimises.
Eestis Türil toimus õigeusu Püha Kolmainu kiriku nurgakivi panemise tseremoonia. Tseremoonia viis läbi Moskva Patriarhaadi Eesti Õigeusu Kiriku Tallinna ja kogu Eesti metropoliit Kornelius.

20. juuli

Albaania parlamendis toimusid presidendivalimised. Valimiste neljandas voorus valiti kaheksakümne viie poolthäälega uueks riigipeaks Bamir Topi.
Sloveenia parlament määras presidendivalimiste toimumise ajaks 21. oktoobri.
Suurbritannias tabasid Inglismaa keskosa tugevad paduvihmad, mis tõid kaasa ulatuslikke üleujutusi. Päeva jooksul sadas maha enam kui 140 mm sademeid. Suurematest linnadest mõjutasid üleujutused esimesel päeval kõige enam Birminghami. Sajad veevangi jäänud inimesed evakueeriti piirkonnast helikopterite abil. Üleujutused ja päästetööd jätkusid ka kogu nädalavahetuse ning järgmise nädala.
Boliivia pealinnas La Pazis toimus riigi ajaloo suurim meeleavaldus, millel sajad tuhanded inimesed protesteerisid president Evo Moralese ettepaneku vastu viia täidesaatva ja seadusandliku võimu organid üle riigi teise pealinna Sucresse.
Pakistanis ennistas ülemkohus ametisse president Pervez Musharrafi poolt 9. märtsil tagandatud ülemkohtunik Iftikhar Muhammad Chaudhry, tunnistades presidendi süüdistused kohtuniku aadressil alusetuteks.
Tadžikistani parlament võttis vastu seaduse, millega muudeti laimava materjali või valeinformatsiooni avaldamine Internetis kriminaalkorras karistatavaks.
Taiwan esitas ÜRO peasekretärile Ban Ki-moonile ametliku avalduse organisatsiooniga liitumiseks.
Etioopias vabastati amnestia alusel vanglast seal eluaegset karistust kandnud opositsiooniliider Hailu Shawel koos kolmekümne seitsme mõttekaaslasega.
Libeerias esitati endisele kaitseväe ülemale Charles Jujule ja endisele parlamendi alamkoja esimehele George Koukoule ametlik süüdistus väidetava riigipöördekatse kavandamises.
Tansaanias hakkas purskama riigi ainus vulkaan Oldonyo Lengai.
Eestis vabanes Tartu Vanglast seal narkokuriteo eest karistust kandnud neegerlaulja Mike Emelai, kodanikunimega Michael Patrickson Olisah.
Eesti pealinnas Tallinnas aadressil Ravi tänav 9 leiti ehitustööde käigus keskaegne ühishaud. 1

21. juuli

Itaalia politsei vahistas riigi keskosas Perugia linna mošeesse korraldatud reidi käigus ühe imaami ja tema kaks kaaslast, keda kahtlustati islamiterroristide koolitamises. Kõik kolm meest olid Maroko päritolu.
Suurbritannias ja paljudes muudes maailma riikides, kaasa arvatud Eestis, tuli keskööl müügile tuntud laste- ja noortekirjaniku J. K. Rowlingi teos "Harry Potter ja surma vägised" ("Harry Potter and the Deathly Hallows"). Harry Potteri sarja seitsmes ja eeldatavalt viimane raamat püstitas esialgsetel andmetel kõige kiiremini läbi müüdud raamatu rekordi.
Ameerika Ühendriikide presidendile George W. Bushile sooritati Marylandi osariigis Camp Davidis kolonoskoopia. Meditsiinilise protseduuri käigus eemaldati presidendi jämesoolest viis polüüpi. Kahetunnise protseduuri ajal täitis riigipea kohuseid asepresident Richard Cheney.
Brasiilia põhjaosas Manause linnas toimunud radaririkke tõttu katkes neljaks tunniks lennuühendus Brasiilia ja Ameerika Ühendriikide vahel; viis lendu olid sunnitud tagasi pöörduma ja kaks lendu sooritama vahemaandumise Manause lennuväljal.
Eesti pealinnas Tallinnas avati liikluseks Sõpruse puiestee ja E. Vilde tee renoveeritud ristmik. Ristmiku ehitustööd läksid maksma nelikümmend neli miljonit Eesti krooni.
Eestist pärit kuuskümmend kaks alpinisti jõudsid Euroopa kõrgeima mäe Elbruse läänetippu 5642 meetri kõrgusele. Tegu oli rekordarvu selle mäe tippu tõusnud eesti alpinistidega.

22. juuli

Euroopa Komisjoni välisasjade volinik Benita Ferrero-Waldner ja Prantsusmaa presidendi Nicolas Sarkozy abikaasa Cecilia Sarkozy alustasid visiiti Liibüas, et pidada läbirääkimisi 17. juulil eluks ajaks vangi mõistetud kuue meditsiinitöötaja vabastamise üle.
Prantsusmaa kaguosas Alpides Grenoble'i linna lähistel sõitis mägiteelt välja Poola palverändureid vedanud reisibuss. Buss kukkus viieteistkümne meetri sügavusele mägijõe kaldale ja plahvatas. Kokku hukkus õnnetuses kakskümmend kuus inimest; veel kakskümmend inimest sai vigastada.
Rumeenia lõunaosas Targoviște linna lähistel põrkasid raudteeülesõidukohal kokku rong ja buss. Õnnetuses hukkus kaheksa ja sai vigastada kakskümmend neli inimest.
Türgis toimusid ennetähtaegsed parlamendivalimised. Edu saatis valitsevat islamistlikku Õigluse ja Arengu Parteid, mis kogus 46,66 protsendi valijate toetuse ja saavutas 340 kohta 550-liikmelises parlamendis. Opositsioonilised Vabariiklik Rahvapartei ja Rahvusliku Liikumise Partei kogusid vastavalt 112 ja 71 kohta parlamendis.
Austraalia suurimas linnas Sydneys algas rahvusvaheline AIDSi ja HIV-teemaline foorum, millel osaleb viis tuhat delegaati üle maailma.
Tai pealinnas Bangkokis toimusid ulatuslikud meeleavaldused sõjaväelise režiimi ja endise peaministri, kuninga nõuniku kindral Prem Tinsulanonda vastu, keda opositsioon peab üheks peamiseks 2006. aasta riigipöörde ettevalmistajaks. Meeleavaldus kasvas üle vägivaldseteks kokkupõrgeteks politseiga, mille käigus sai vigastada enam kui sada inimest.
Kamerunis toimusid parlamendivalimised. Valimistel saatis edu valitsevat Kameruni Rahva Demokraatlikku Liikumist, mis sai 152 mandaati 180-kohalises parlamendis.
Malis toimus parlamendivalimiste teine voor.
Eestis Tallinna Kadrioru pargis avati lastepark. 
Eestis Rapla Maarja Magdaleena kirikus algas 15. Rapla kirikumuusika festival.

23. juuli

Hispaanias tabas Barcelona linna ulatuslik elektrikatkestus, mis jättis elektrita mitmed haiglad ja linna metroovõrgu. Elektriga varustamine õnnestus taastada alles järgmisel päeval. Katkestuse põhjustasid energiafirma Endesa kahes ülekandejaamas puhkenud tulekahjud.
Prantsusmaa meretaguse ala Uus-Kaledoonia valitsuse president Marie-Noëlle Thémereau astus tagasi.
Suurbritannia endine peaminister ja ÜRO rahusaadik Lähis-Idas Tony Blair alustas visiiti Lähis-Ida riikidesse. Visiidi esimesel päeval külastas ta Jordaania pealinna ‘Ammāni ja kohtus Jeruusalemmas Iisraeli välisministri Tzipi Livniga.
Venemaa transpordiminister Juri Levitin teatas esimest korda avalikult Venemaa poliitilisest otsusest peatada naftasaaduste transiit läbi Baltimaade.
Venemaa pealinnas Moskvas lõppes 39. rahvusvaheline keemiaolümpiaad. Võistlusel pälvisid Eesti osavõtjatest hõbemedali Tallinna Reaalkooli õpilased Andres Laan ja Andi Kipper, pronksmedali Tallinna Reaalkooli õpilane Taavi Pungas ja Tallinna 53. Keskkooli lõpetanud Ivan Ogibalov. Venemaa ja Hiina võistkondade kõik liikmed pälvisid kuldmedali.
Ameerika Ühendriikide telekanalis CNN toimus Demokraatliku Partei presidendikandidaadiks pürgijate uuelaadne teledebatt, mille raames vastati valijate poolt internetiportaali YouTube kaudu saadetud videoküsimustele. Saade läks eetrisse Charlestonist Lõuna-Carolina osariigis.

24. juuli

Albaanias vannutati ametisse 20. juulil presidendiks valitud Bamir Topi.
Bulgaariasse saabusid Liibüas laste väidetava HI-viirusega nakatamise eest süüdi mõistetud kuus meditsiinitöötajat. Meedikud toimetati Sofia lennuväljale Prantsusmaa presidendi Nicolas Sarkozy lennukiga, mille pardal viibis ka presidendi abikaasa Cecilia Sarkozy. Kohe saabumisel andis Bulgaaria president Georgi Pǎrvanov kõigile kuuele süüdimõistetule armu.
Serbia parlament võttis häältega 217:12 vastu resolutsiooni, milles rõhutatakse, et Serbia käsitleb nii nüüd kui ka tulevikus Kosovot Serbia lahutamatu osana. Samal ajal näeb resolutsioon ette Kosovo piirkonnale võimalikult laialdase autonoomia andmise.
Venemaa pealinnas Moskvas toimunud kohtumisel noorteorganisatsioonide esindajatega esines president Vladimir Putin sõnavõtuga, milles süüdistas Suurbritannia võime "kolonialistlikus mõtteviisis" ja austuse puudumises Venemaa vastu. Etteheidete põhjuseks oli Aleksandr Litvinenko oletatava mõrvari Andrei Lugovoi väljaandmise taotlemine Suurbritannia võimude poolt.
Ameerika Ühendriikide California osariigis San Francisco linnas toimus päeval ulatuslik elektrikatkestus, mis jättis mitmeks tunniks vooluta viiskümmend üks tuhat majapidamist. 
Iraagi parlament võttis vastu naftatööstuste seaduse, millega kõrvaldati välisfirmade teelt õiguslikud takistused riiki naftatöötlemistehaste rajamiseks.
Liibüa ja Euroopa Liit sõlmisid leppe vastastikuse koostöö arendamiseks ja laiendamiseks. Sõlmitud leping oli väidetavalt üheks 17. juulil eluks ajaks vangi mõistetud kuue Bulgaaria meediku kodumaale saatmise eeltingimuseks.
Vietnami rahvusassamblees toimusid presidendivalimised. 99 protsendi parlamendisaadikute toetusel valiti presidendiks tagasi Kommunistliku Partei liige Nguyễn Minh Triết.
Eestis Tallinnas avati pidulikult Aadu Luukase Sihtasutus ja kuulutati välja konkurss Aadu Luukase missioonipreemiale suuruses üks miljon Eesti krooni. 
Eestis saatis Riigikogu liige Taavi Rõivas majandus- ja kommunikatsiooniministrile ning rahandusministrile kirjaliku pöördumise, milles tegi ettepaneku keelata kõrge intressiga SMS-laenud.

25. juuli

Prantsusmaa president Nicolas Sarkozy alustas ametlikku visiiti Liibüas. Visiidi esimesel päeval kohtus ta Tripolis Liibüa tegeliku liidri Muammar al-Qaddafiga. Kohtumisel allkirjastati kokkulepped julgeoleku-, tervishoiu-, immigratsiooni- ja energiaalase koostöö tõhustamiseks kahe riigi vahel.
Brasiilias vabastas president Luís Inácio Lula da Silva ametist riigi kaitseministri Waldir Pirese ja nimetas uueks kaitseministriks Nelson Jobimi.
Iisraelis alustasid riigi suurima ametiühinguorganisatsiooni Histadrut liikmed üldstreiki, nõudes sellega avaliku sektori töötajatele kümneprotsendilist palgatõusu. 
Indias vannutati ametisse 19. juulil riigi esimeseks naispresidendiks valitud Pratibha Patil.
Iraagi pealinnas Bagdadis toimus kaks enesetaputerroristide korraldatud autopommi plahvatust, milles sai kokku surma vähemalt viiskümmend ja vigastada sada kolmkümmend viis inimest.
Svaasimaal algas ametiühingute liidu korraldatud üldstreik, millega nõuti absoluutse monarhia likvideerimist ja mitmeparteiliste valimiste korraldamist. 
Eestis pühitses EELK peapiiskop Andres Põder sisse Viimsi Püha Jaakobi kiriku.

26. juuli

Venemaal Leningradi oblastis Peterburi lähistel plahvatas kesköö paiku gaasijuhe. Õnnetuses keegi vigastada ei saanud, sest plahvatus toimus asulatest eemal. Plahvatuses purunes kolmkümmend meetrit gaasitrassi, plahvatuse kohas puhkes metsatulekahju. Põleng saadi kontrolli alla kohaliku aja järgi umbes kell kaks öösel.
Bhutanis esitas tagasiastumispalve peaminister lyonpo Khandu Wangchuk. Tema ametijärglaseks nimetati lyonpo Kinzang Dorji. Uue peaministri volitused jõustuvad 6. augustil.
Iisraelis lõpetas ametiühinguorganisatsioon Histadrut eelmisel päeval alanud üldstreigi, sest jõudis rahandusministeeriumiga kokkuleppeni avaliku sektori töötajate viieprotsendilise palgatõusu osas 2009. aasta lõpuks.
Indoneesias Maluku saarte lähistel meres toimus 6,6-magnituudine maavärin. Maavärina epitsenter asus kaheksakümne kaheksa kilomeetri sügavuses.
Lõuna-Koreas P'anmunjŏmis katkesid kolm päeva kestnud kõrgetasemelised läbirääkimised Põhja-Korea ja Lõuna-Korea sõjaväe esindajate vahel. Kõnelused katkestas Põhja-Korea, väljendades nii rahulolematust Lõuna-Korea keeldumisega muuta kahe riigi vahelist merepiiri.
Süüria põhjaosas, kümne kilomeetri kaugusel Ḩalabi linnast toimus sõjaväebaasis plahvatus. Õnnetuses hukkus viisteist ja sai vigastada viiskümmend sõdurit. Ametiisikute teatel põhjustas plahvatuse laskemoonalao süttimine kõrge õhutemperatuuri tõttu.
Nigeeria president Umaru Yar'Adua nimetas ametisse oma valitsuskabineti. Välisministriks sai Ojo Maduekwe, kaitseministriks Yayale Ahmed ja rahandusministriks Shamsuddeen Usman.
Eesti valitsus eraldas aprillirahutuste käigus tekitatud kahjude hüvitamiseks valitsuse reservfondist kaheksa miljonit Eesti krooni.
Eestis kinnitas Pärnu linnavolikogu uueks abilinnapeaks senise linnavalitsuse majandusosakonna juhataja Olav Avarsalu. Tema volitused jõustuvad 3. augustil.
Eestis Viljandis algas XV Viljandi pärimusmuusika festival.
Eestis Ida-Virumaal Kuremäe kloostris toimus Moskva Patriarhaadi Eesti Õigeusu Kiriku kirikukogu, kus muuhulgas otsustati jätta senise kolme praostkonna asemel Eesti aladele alles kaks praostkonda.

27. juuli

Prantsusmaal esitasid uurijad endisele peaministrile Dominique de Villepinile süüdistuse laimukampaania korraldamises aastatel 2003–2004, mille eesmärk oli väidetavalt diskrediteerida Villepini poliitilist rivaali, tollast siseministrit Nicolas Sarkozyd.
Venemaa Föderatsiooni koosseisu kuuluva Inguši Vabariigi pealinnas Magassis tulistati hilisõhtul automaatrelvadest ja granaadiheitjatest presidendi administratsiooni ja FSB kohaliku peavalitsuse hoonet. Hooned tulistamises kahjustada ei saanud, hukkus üks ja sai haavata veel üks territooriumit valvanud sõdur.
Ameerika Ühendriikides Arizona osariigis Phoenixis põrkasid kokku kaks autode võidusõitu kajastanud televisiooni helikopterit. Õnnetuses hukkusid mõlemas kopteris viibinud, kokku neli inimest.
Ameerika Ühendriikide Kongressi Esindajatekoda kiitis häältega 371:40 lõplikult heaks Demokraatliku Partei poolt esitatud terrorivastase võitluse seaduseelnõu, mis näeb ette senisest suuremad finantseeringud sisejulgeolekule ning täiendavate meetmete rakendamise õhu- ja meretranspordi turvalisuse tagamiseks.
Austraalias astusid tagasi Victoria osariigi peaminister Stephen Bracks ja asepeaminister John Thwaites.
Indoneesias Bali saarel kohtusid Indoneesia president Susilo Bambang Yudhoyono ja Austraalia peaminister John Howard. Kõnelustel keskenduti julgeolekualasele koostööle ja kahepoolse vabakaubanduse võimalustele. Denpasari linnas avas peaminister Howard uue silmakliiniku.
Uus-Meremaal astus ametist tagasi keskkonna-, sotsiaalse arengu ja tööminister David Benson-Pope.

28. juuli

Prantsusmaa välisminister Bernard Kouchner alustas ametlikku visiiti Liibanonis, et aidata kaasa sealse sisepoliitilise konflikti lahendamisele.
Eestis Jänedal algasid 16. Eesti talupäevad. Ürituse avapäeval andis põllumajandusminister Helir-Valdor Seeder üle parima isamaalise talu tiitli, mille pälvis Virula talu Pärnumaalt Tori vallast Randivälja külast. Välja kuulutati ka Eestimaa Talupidajate Keskliidu konkursi võitjad, mille raames tunnistati parimaks Eesti taluks Raplamaal Kehtna vallas Ahekõnnu külas asuv Oja-Andrese talu.

29. juuli

Prantsusmaal lõppes Tour de France 2007. Võistluse üldvõit läks Hispaania jalgratturile Alberto Contadorile, teiseks tuli Austraalia esindaja Cadel Evans ja kolmandaks Ameerika Ühendriikide esindaja Levi Leipheimer.
Prantsusmaa pealinna Pariisi metroos toimus hommikul põleng. Invalide'i ja Varenne'i jaama vahel kuumenesid üle rongi pidurid ja süütasid ühe vaguni. Kannatada sai kolmkümmend viis inimest, neist viisteist vajasid sissehingatud suitsu tõttu haiglaravi.
Rootsis Härjedaleni maakonnas sadas lund. Vemdaleni linna juures oli umbes kahe ruutkilomeetrine ala kaetud mitmesentimeetrise lumekihiga, õhutemperatuur oli samal ajal viis soojakraadi Celsiuse järgi.
Suurbritannia peaminister Gordon Brown alustas ametlikku visiiti Ameerika Ühendriikides.
Venemaal Moskva Domodedovo lennujaama lähistel kukkus alla Bratskisse teel olnud kaubalennuk An-12. Lennuk plahvatas ja süttis põlema, kõik pardal viibinud seitse meeskonnaliiget hukkusid.
Jaapanis toimusid parlamendi ülemkoja valimised.
Jordaania peaminister Ma‘rūf al-Bakhīt vabastas ametist veeministri Thafer al-Alemi ja tervishoiuministri Saad Kharabshehi. Ministrid kaotasid koha ühe Jordaania põhjaosa küla joogiveesüsteemi puuduliku hoolduse tõttu, mis tõi kaasa joogivee saastumise ja sadade inimeste sattumise haiglaravile.

30. juuli

Läti pealinnas Riias süttis ja põles hommikul kella 10 paiku peaaegu täielikult maha liinil Tartu–Riia sõitnud buss. Inimesed õnnetuses vigastada ei saanud, sest lahkusid bussist suitsu märgates.
Rootsi laevafirma GP Line avas konteinervedude liini Eestisse. Gävle sadamast hakkab kaubalaev Barbara väljuma esmaspäeviti ja neljapäeviti, Paldiski sadamast kolmapäeviti ja laupäeviti.
Ameerika Ühendriikides viidi haiglasse oma suvekodus Maine'i osariigis südamerabanduse saanud Ülemkohtu esimees John Roberts.
Jaapani peaminister Shinzō Abe teatas, et ei kavatse vaatamata oma erakonna kaotusele eelmisel päeval toimunud parlamendivalimistel ametist tagasi astuda.
Libeerias kaotas vastavalt valitsuse otsusele kehtivuse moratoorium, mille kohaselt oli riigis keelatud teemantide kaevandamine, müük ja eksport.
Eestis asus keskkonnaministeeriumi asekantslerina tööle Jaanus Kala, kes töötas selle ajani Põlvamaa keskkonnateenistuse juhatajana.

31. juuli

ÜRO Julgeolekunõukogu kiitis heaks kuni kahekümne kuuest tuhandest rahuvalvajast koosneva väekontingendi moodustamise, mille ülesandeks saab turvalisuse tagamine Sudaani Dārfūri piirkonnas.
Baltimaade õhuruumi turvamise võttis NATO missiooni raames Prantsusmaalt üle Rumeenia. Missioonil osaleb kuuskümmend seitse Rumeenia õhuväelast nelja hävituslennukiga MiG-21.
Suurbritannia armee alustas Põhja-Iirimaal töid sõjalise missiooni lõpetamiseks ja vägede väljaviimiseks. 
Venemaa pealinnas Moskvas kohtusid Venemaa president Vladimir Putin ja Palestiina omavalitsuse president Maḩmūd ‘Abbās. Kohtumisel avaldas Putin toetust Palestiina riigi loomisele ja ‘Abbāsile kui Palestiina seaduslikule riigipeale.
Venemaa president Vladimir Putin nimetas oma nõunikuks organisatsioonilistes küsimustes Sergei Ušakovi, gaasifirma Gazprom juhatuse endise aseesimehe.
Austraalia päritolu Ameerika Ühendriikide meediaärimehe Rupert Murdochi ettevõtte News Corporation nõukogu kiitis heaks mainekat majandusajalehte The Wall Street Journal kirjastava ettevõtte Dow Jones & Company ostu. Tehingu väärtuseks oli viis miljardit USA dollarit. 
Ameerika Ühendriikide välisminister Condoleezza Rice ja kaitseminister Robert Gates saabusid Egiptusesse, alustades ametlikku visiiti Lähis-Ida riikides. 
Eesti välisministeerium kuulutas välja ideekonkursi Eesti suursaatkonnale Riias arhitektuurilise lahenduse leidmiseks. 
Eesti peaministrile Andrus Ansipile anti Kanadas Toronto Eesti Majas üle Kanada Eestlaste Kesknõukogu teenetemärk valitsuse otsustava tegevuse eest pronkssõduri mälestusmärgi ümberpaigutamisel Tallinnas.

 2007-07